Sandra Day O’Connor

Sandra Day O'Connor (født 26. mars 1930 i El Paso, Texas) er en tidligere høyesterettsdommer i USA. Hun var den første kvinnen som ble utnevnt til dommer i amerikansk høyesterett. Den 12. august 2009 ble O'Connor tildelt Presidential Medal of Freedom, den høyeste sivile utmerkelse i USA, av president Barack Obama. I 1995 ble hun innvotert i National Women's Hall of Fame.

O`Connor fikk sin bachelorgrad i økonomi fra Stanford University i 1950 før hun begynte å studere ved Stanford Law School. I 1952, seks måneder etter at hun tok eksamen fra jusstudiet, giftet hun seg med advokat John Jay O'Connor III. De hadde tre sønner sammen. Ektemannen led av Alzheimers sykdom i nesten tjue år før han døde i 2009, og O'Connor har arbeidet for å øke bevisstheten rundt denne sykdommen. Etter eksamen fra jusstudiet nektet minst 40 forskjellige advokatfirmaer å ansette O'Connor som advokat, utelukkende fordi hun var kvinne.

O'Connor fungerte som assisterende statsadvokat i delstaten Arizona fra 1965 til 1969. I 1979 ble O'Connor innsatt ved Arizona State Court of Appeals, hvor hun arbeidet frem til 1981 da hun ble utnevnt til Høyesterett av USAs daværende president Ronald Reagan. O'Connor fikk en telefon fra president Reagan dagen før offentliggjøringen om at hun skulle bli ny høyesterettsdommer, og hun visste ikke at hun var en av kandidatene til denne stillingen før presidenten ringte.

Utvalgte bilder

Referanser

Eksterne lenker 
 
 
  Kort biografi hos Supremecourt.gov

Høyesterettsdommere fra USA
Personer fra El Paso
Personer fra Greenlee County i Arizona
Presidentens Frihetsmedalje
National Women's Hall of Fame